# Castell de Púbol

El castell de Púbol és una fortificació gòtica-renaixentista que té l'origen al segle xi situada al poble de Púbol, al municipi de la Pera (Baix Empordà), que esdevingué centre de la baronia de Púbol i, als anys 1970, residència de Salvador Dalí. Està protegit com a Bé Cultural d'Interès Nacional.
Juntament amb la Casa Salvador Dalí de Portlligat i el Teatre-Museu Dalí de Figueres, forma el triangle dalinià empordanès.

## Descripció

El castell de Púbol està situat a la zona més enlairada del nucli de la Pera, juntament amb l'església. És format per diversos cossos disposats a l'entorn d'un pati, que conserven gran part de les estructures i elements originals de l'època gòtico-renaixentista. La façana principal és la més gran, i presenta com a elements remarcables el portal d'accés d'arc de mig punt amb grans dovelles de pedra i les finestres d'origen gòtic del pis principal. Són també d'interès altes elements (finestres gòtiques i renaixentistes, relleus, portals amb emblemes, etc.), situats als diversos cossos de l'edifici. L'església del castell ara és la parròquia.
L'estructura bàsica de l'edifici actual, de tres plantes articulades a partir d'un pati central alt i estret, cal situar-la durant el període de màxima esplendor de la baronia de Púbol: segona meitat del segle xiv i principis del xv. D'estil gòtic-renaixentista, ha sofert nombroses transformacions. El conjunt arquitectònic del castell de Públic està format per l'actual església parroquial, la masia-palau fortificada envoltada d'un jardí murat i l'edifici adjunt conegut com a delme. Està envoltat per les cases protegides per les restes de la muralla medieval.

### Església

L'església de Sant Pere de Púbol, construïda entre 1327 i 1341 és d'estil gòtic. Té una sola nau coberta amb volta apuntada i tancada per absis poligonal. Al mur de migdia s'obren capelles laterals, una dedicada a la Mare de Déu, amb decoració escultòrica del segle xv, i l'altra de 1631. El segle xvii s'hi afegí el cor i el XVIII, la sagristia. La façana és centrada per una portada i una rosassa tardogòtica. Al cim hi ha la torre-campanar. Fins al 1936 conservava el Retaule de sant Pere de Púbol de Bernat Martorell, actualment al Museu d'Art de Girona.

### Casa-Museu Castell Gala-Dalí

La casa-museu Castell Gala Dalí de Púbol, oberta al públic el 1996, permet descobrir un edifici medieval on Salvador Dalí va materialitzar el seu esforç creatiu pensant en una persona: Gala.
Actualment, és gestionada per la Fundació Gala-Salvador Dalí. A l'interior es poden veure les pintures i els dibuixos que Dalí va regalar a Gala per exposar al castell, a més de les escultures d'elefants de llargues potes que decoren el jardí (recurs molt freqüentat en les obres de l'artista), la piscina amb busts de Richard Wagner, una col·lecció de vestits d'alta costura de Gala, i el mobiliari i els nombrosos objectes amb què van decorar el castell, així com el mausoleu de Gala. Les sales visitables són el Saló dels escuts, el Saló del piano, l'Habitació de Gala, el Bany de Gala, la Biblioteca, l'habitació de convidats, les golfes, el repartidor, el menjador, l'eixida, el delme amb la cripta, el garatge, el jardí i la piscina.

## Història

El poble de Púbol, situat a 1 km al sud de la Pera, a la comarca del Baix Empordà, presenta encara un aspecte feudal, amb el castell i l'església a l'indret més prominent. Entre els edificis que l'envolten hi ha encara restes del recinte fortificat Documentat des del segle xi, el castell de Púbol pertangué a diverses famílies, fins que el 1970 fou adquirit per Salvador Dalí que el regalà a Gala

### Edat mitjana

El castell és esmentat en un document del 1065 en què Gaufred Bastons cedeix la seva potestat, juntament amb el de Cervià, als comtes de Barcelona. A mitjan segle xiv el va adquirir Arnau de Llers. Més endavant fou propietat de la família Cervià i el 1370 consta com a propietat de Jaspert de Campllong. Mort Francesc de Corbera i de Campllong, el succeeix la seva filla Isabel de Corbera-Campllong, la qual, fruit del seu segon matrimoni el fill Francesc de Requesens-Campllong, es converteix en baró de Púbol i s'inicia un llarg període en què el nom de Requesens perdura fins a principis del segle xvii. El castell i l'església actuals es bastiren entorn del 1420, en temps dels senyors de Púbol, anomenats Corbera, l'escut dels quals és a diversos indrets de l'edifici. Posteriorment fou propietat dels Oms, dels Tormo, dels Batlle i dels Miquel, després marquesos de Blondel de l'Estany. L'edifici del castell, encara que desvirtuat per reformes posteriors, conserva bona part de les estructures interiors dels segles XIV-XV.

### Residència de Salvador Dalí

L'any 1969 Salvador Dalí va prometre a la seva estimada Gala que li compraria un castell. Després que fallessin les negociacions amb el castell d'Empordà, el castell de Foixà i el castell de Requesens, finalment adquireix el castell de Púbol que es trobava en molt mal estat. S'iniciaren les obres de restauració sota les ordres del genial pintor, amb la decoració interior creada íntegrament pel pintor, de manera que el castell sencer es convertí en una obra seva que regalà a la seva estimada Gala.
| « | Gala em va agafar la mà i de sobte em digué: «Gràcies un cop més. Accepto el castell de Púbol, però amb una sola condició: que només vindràs a visitar-me al castell per invitació escrita». Aquesta condició afalagà sobretot els meus sentiments masoquistes i m'entusiasmà, Gala esdevenia el castell inexpugnable que no havia deixat mai de ser. La intimitat i, sobretot, les familiaritats fan minvar totes les passions. El rigor sentimental i les distàncies, com ho demostra el cerimonial neuròtic de l'amor cortès, augmenten la passió | » |
| — Salvador Dalí |||
Ella el va freqüentar entre els anys 1970 i 1980, habitualment durant l'estiu, fins al desembre de 1982, quan va ser enterrada al mateix castell, al mausoleu del soterrani que Salvador Dalí havia dissenyat per ella.
La mort de Gala va afectar considerablement l'artista, qui va traslladar-se a viure al castell durant els dos anys següents. Després de l'incendi que es va declarar a l'edifici en el 1984 però, del qual Dalí va patir greus cremades, es va instal·lar a Torre Galatea, un edifici annex al Teatre-Museu de Figueres, on va romandre fins a la seva mort.
El 23 de desembre de 1983 s'hi va gestionar la creació de la Fundació Gala-Salvador Dalí per voluntat expressa de Salvador Dalí i Domènech.

## Referències

* ↑ «Castell de Púbol i església del castell». Inventari del Patrimoni Arquitectònic Català. Direcció General del Patrimoni Cultural de la Generalitat de Catalunya. [Consulta: 23 setembre 2012].
* ↑ «Castell Gala Dalí de Púbol». Generalitat de Catalunya. [Consulta: 9 desembre 2016].
* 1 2 3 4 5 6 «Castell de Púbol». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 agost 2014].
* 1 2 DDAA 2011: p. 22
* ↑ «Museus i Col·leccions del Baix Empordà». Consell Comarcal del Baix Empordà. Arxivat de l'original el 2016-12-20. [Consulta: 9 desembre 2016].
* ↑ Memòria 2011. Fundació Gala-Salvador Dalí, 2011, p. 28.
* 1 2 DDAA 2011: p. 9
* ↑ Dalí, Salvador. «Le point de vue de Dalí, Vogue». A: Destino. Obra completa. Barcelona: Destino, 2005, p. 821.
* ↑ AADD. Museus i Centres de Patrimoni Cultural a Catalunya. Barcelona: Departament de Cultura de la Generalitat de Catalunya, 2010, p. 94. ISBN 84-393-5437-1.
* ↑ «Història de la Fundació». Fundació Gala-Salvador Dalí. [Consulta: 23 setembre 2012].

## Bibliografia

* DDAA. Casa-Museu Castell Gala Dalí Púbol. Fundació Gala-Salvador Dalí, 2011. ISBN 978-84-8478-520-0.

## Enllaços externs

* Lloc web oficial de la Fundació Gala-Salvador Dalí
* Turisme Baix Empordà - Museus